ПРИДЕВИ

|  |  |
| --- | --- |
|  | .   * Придеви су речи којима се означавају особине појмова означених именицом, као и односи између тих појмова. * Придеви се према значењу деле на:   **описне ‒**  који означавају особину неког појма (леп, стар, висок, добар, паметан);  **градивне ‒**  који означавају грађу (материјал) од којег је нешто направљено (метални, бетонски, камени);  **присвојне ‒** који означавају коме или чему нешто припада (сестрин, енглески, школски, Милошев, псећи);  **придеве просторног односа ‒**  који означавају место на које се односи неки појам (доњи, леви, последњи, овдашњи);  **придеве временског односа ‒**  који означавају време на које се односи неки појам (јутарњи, данашњи, зимски, тадашњи).   * Граматичке категорије придева су род, број, падеж, степен поређења и вид.   Род, број и падеж придева зависе од именице уз коју стоје, па кажемо да се придеви у овим категоријама слажу са именицом (*леп* дечак, *лепа* девојчица, *лепо* дете).   * У реченици су придеви најчешће у служби атрибута и именског дела предиката (*Лепа* Марија је *вредна*). |
|  | **Компарација**   * Компарација је промена придева према степену особине коју означава. Бића, предмети и појаве могу се поредити по томе да ли је нека њихова особина јаче или слабије изражена. Систем поређења придева има три облика;   **позитив ‒** особина појма се само именује (леп, висок, јак, црн);  **компаратив ‒** особина изражена придевом заступљена је у већој мери у односу на ту исту особину другог појма са којим се пореди (лепши, виши, јачи, црњи);  **суперлатив ‒**  особина изражена придевом заступљена је у највећој мери у односу на исту особину свих појмова са којима се пореди (најлепши, највиши, најјачи, најцрњи).  **Компаратив**   * Облици компаратива добијају се додавањем наставака   -**ији**, -**ји**, -**ши** на граматичку основу придева:  -**ији ‒** већина двосложних, сви вишесложни и скоро сви једносложни придеви са кратким акцентом (племенитији, срећнији, храбрији, новији, здравији);  -**ји ‒**  скоро сви једносложни придеви са дугим акцентом (бржи, скупљи, млађи, црњи) и многи придеви на -(а)к, -ок где се наставак за компаратив додаје на окрњену основу (краћи, слађи, тањи). Ј из наставка –ји јотује претходни сугласник.  -**ши ‒** додаје се на основу само три придева: леп, лак и мек.   * Допунске облике за компаратив имају четири придева: добар ‒ бољи, зао ‒ гори, велики ‒ већи, мали ‒ мањи.   **Суперлатив**   * Суперлатив перидева гради се додавањем префикса **нај**‒ на облик компаратива (најплеменитији, најсрећнији, најкраћи, најслађи, најлепши, најмекши). Код придева који почињу сугласником **ј** пишу се оба сугласника (најјачи, најједноставнији, најјаснији). * Неки придеви означавају потпуно присуство или одсуство неке особине па се не могу поредити (жив, мртав, нем).   **Придевски вид**   * Придевским видом се указује на непознатост, неодређеност неког појма означеног именицом, односно на његову познатост, одређеност. Неодређени вид придева означава особину до тада непознатог бића, предмета или појаве именоване именицом (непознат човек, нов капут, кишан дан), а одређени вид означава да су биће, предмет или појава означени именицом познати по особини коју придев уз именицу истиче (непознати човек, нови капут, кишни дан). Придеви неодређеног вида мушког рода имају у номинативу једнине краћи облик, а придеви одређеног вида имају дужи облик (леп момак / лепи момак). Код придева женског и средњег рода обележје одређеност/неодређеност означава се акцентом и дужином крајњег самогласника (лéпо дете / лȇпо дете). * У облицима оба вида може се јавити већина описних и градивних придева, док остале врсте придева стоје или у облику одређеног, или у облику одређеног или у облику неодређеног вида.   У облику одређеног вида употребљавају се описни и градивни придеви:  - када им претходи показна заменица (тај лепи пас);  - када је придев део имена или неког двочланог назива (Нови Сад, бели хлеб);  - кад стоје уз именицу у вокативу (добри човече, драги брате).  У облику неодређеног вида употребљавају се описни и градивни придеви:  - кад су у функцији апозитива (Тај парк, леп и простран, налази се унутар зидина некадашњег града.) и именског дела предиката (Тај парк је леп и простран.)   * Неки придеви имају облике само одређеног, или само неодређеног вида.   Само одређени вид:  - неки описни придеви (жарки, јарки, мали, судњи);  - присвојни на –ски, -шки, -чки, -ји, -ињи, (школски, дечји, пчелињи);  - придеви месног и временског односа (доњи, западни, јучерашњи, јесењи).  Само неодређени вид:  - присвојни на -ов/-ев, -ин (Горанов, Милошев, мајчин).  **Промена придева**   * По именичкој промени мењају се придеви неодређеног вида. Они имају исте падежне наставке као именице мушког и средњег рода једнине.   леп град  лепа града  лепу граду  леп град  лепи граде  лепим градом  лепом граду   * По придевској промени мењају се придеви одређеног вида.   лепи град  лепог града  лепом граду  леп град  лепи граде  лепим градом  лепом граду   * Падежни наставци придева женског рода исти су у промени оба вида (али нису исто наглашени). * Описни придеви чије је порекло из енглеског, немачког или француског језика непроменљиви су (инстант, супер, браон, фалш, бордо, беж, крем). |
|  |  |

**ПРЕПИШИТЕ У СВЕСКЕ**

|  |
| --- |
| **Придеви**  **Деклинација и компарација**  **Компаратив:** граматичка основа +  -**ији ‒** двосложни, вишесложни и једносложни са кратким акцентом (племенитији, срећнији, храбрији, новији, здравији);  -**ји ‒**  једносложни са дугим акцентом (бржи, скупљи, млађи, црњи)  ‒ придеви на -(а)к, -ок (краћи, слађи, тањи)  -**ши ‒** леп, лак и мек  **Суперлатив:** **нај** + компаратив (најсрећнији, најслађи, најлепши, најјачи)  **Неодређени вид**: непознати појам  мушки род ‒ краћи облик, без наставка –и (нов капут, непознат човек)  женски и средњи род ‒ акцент и дужина крајњег самогласника (лéпо дете)  **Одређени вид:** познати појам  мушки род ‒ дужи облик, са наставком –и (нови капут, непознати човек)  женски и средњи род ‒ акцент и дужина крајњег самогласника (лȇпо дете)  **Промена придева**  именичка промена придевска промена  придеви неодређеног вида придеви одређеног вида  леп град лепи град  лепа града лепог града  лепу граду лепом граду  леп град лепи град  лепи граде лепи граде  лепим градом лепим градом  лепом граду лепом граду |